વાત છે ખંભાત શહેરની અને ત્યાંના શિક્ષકોની. સરકારે ઉનાળાના વૅકેશનના સમયગાળામાં કાળઝાળ ગરમી વચ્ચે તળાવો ઊંડા કરવાના કામમાં શ્રમદાન માટેે ખંભાતના શિક્ષકોને ઓર્ડર આપવામાં આવ્યા કે દરેક શિક્ષકે તમામ કામની બાદબાકી કરીને આ કામગીરીમાં જોતરાઈ જવું, પરંતુ શિક્ષકોએ આ બાબતે પોતાનો વિરોધ નોંધાવ્યો. અંતે હોબાળો થતાં સરકારે પરિપત્ર રદ્દ કર્યો, પણ આ પરિપત્ર રદ્દ થવાથી શિક્ષકોની મુશ્કેલીઓ ઓછી નથી થઈ. કારણ કે ફરી એકવાર ગુજરાત સરકારે ચોમાસામાં કેટલો વરસાદ પડ્યો છે તેની માપણી કરવાનો શિક્ષકો માટે નવો આદેશ બહાર પાડ્યો છે. ખંભાતના શિક્ષકોને મામલતદાર કચેરીમાં શરૃ કરવામાં આવેલા કન્ટ્રોલ રૃમમાં પૂર, વાવાઝોડાં અને વરસાદની માહિતી માટે ટેલિફોન રિસીવ કરવાની કામગીરી સોંપવામાં આવી છે. ખંભાતના મામલતદાર અને એક્ઝિક્યુટિવ મૅજિસ્ટ્રેટ કચેરી દ્વારા ખંભાતની માધ્યમિક અને ઉચ્ચ માધ્યમિક શાળાઓના શિક્ષકોને આ હુકમ કરવામાં આવ્યો છે. જોકે આ બાબતે શિક્ષણગણમાં ભારે નિરાશા જોવા મળે છે.